
Teoretisk oppgave nr. 2:

”Forholdet mellom tiltalebeslutning og dom”

I
Litteraturdekning

Pensum i faget straffeprosess er Johs. Andenæs, Norsk straffeprosess, bind 1 og 2, 

3. utg. (2000), med unntak av enkelte kapitler. Det pensum som er særlig aktuelt for denne oppgaven er omhandlet i bind 1, kap. 38. For øvrig finnes aktuelt stoff blant annet i Bjerke/Keiseruds kommentarutgave til straffeloven § 38 og i andre lærebøker i straffeprosess. Emnet er også omhandlet i flere artikler i Jussens Venner, senest av  Matningsdal i JV 2002 side 89-132. Emnet er etter det opplyste grundig behandlet på forelesningene.
II
Avgrensninger og disposisjon
Oppgaven omhandler et meget sentralt emne innenfor straffeprosessen. Pensumdekningen er god, og oppgavetekstens tema er behandlet som eget kapitel i læreboka. Den sentrale lovbestemmelse er straffeprosessloven § 38, som gir mange holdepunkter og en god ramme for besvarelsen. Oppgaven består i all hovedsak av å klarlegge innholdet i denne bestemmelsen. 

Det må forventes at kandidatene har grundig kjennskap til oppgavens tema. Straffeprosessloven § 38 gir i sin oppbygning i seg selv en fornuftig disposisjon for besvarelsen. Det er sikkert mulig å gi en oversiktlig besvarelse uten å benytte lovtekstens oppbygning, men en god besvarelse vil alltid forutsette en fornuftig disposisjon. Jeg har i utgangspunktet problemer med å se at oppgaven skal by på særlige avgrensningsproblemer, men som vanlig må kandidatene vokte seg for å skrive for mye generell straffeprosess og å få slagside mot mer perifere problemstillinger. Selv synes jeg alltid det er greit at kandidatene innledningsvis nevner hvilke eventuelle  avgrensninger som foretas og ved behov forklarer hvorfor dette gjøres.

III
Innledning

Temaet må innledningsvis settes inn i den riktige straffeprosessuelle sammenheng. Et godt utgangspunkt kan være anklagerprinsippet i straffeprosessloven § 63, sammenholdt med rettens plikt til å sørge for sakens opplysning i § 294 og den sentrale bestemmelse i § 38. Tiltalebeslutningen skal individualisere det straffbare forhold, jf. straffeprosessloven § 252, og setter rammen for saken. Det samme gjør forelegget når saken fremmes på bakgrunn av et ikke vedtatt forelegg, siktelsen når det dreier seg om en tilståelsessak og stevningen når det gjelder private straffesaker. Kandidater som får frem begrunnelsen bak § 38 må honoreres. Det er verdt å få med seg at § 38 ikke stenger for en utvidelse av tiltalebeslutningen/siktelsen forut for hovedforhandlingen, og heller ikke under hovedforhandlingen dersom vilkårene for endring for øvrig er til stede, jf. § 254 annet og tredje ledd. Reglene i § 38 har videre en parallell til dommens rettkraftvirkninger i den forstand at det kan reises ny sak dersom retten etter § 38 er avskåret fra å pådømme forholdet. Her kan imidlertid forbudet mot dobbeltstraff komme inn som en hindring. De kandidater som også ser dette bør få pluss i margen. 

IV
Rettens adgang til å legge til grunn endret faktum

Det følger av § 38 første ledd at retten står fritt i forhold til det faktum som er beskrevet i tiltalebeslutningen med hensyn til tid, sted og andre omstendigheter. Dette innebærer også at retten plikter å legge til grunn det faktum den selv finner bevist, og avsi dom i tråde med dette. Eneste begrensning ligger i at retten må holde seg innenfor det straffbare forhold som tiltalebeslutningen gjelder, dvs. at forholdets rettslige identitet ikke må endres. Dette er det helt sentrale innhold i bestemmelsen, både for så vidt gjelder faktum og rettsanvendelse. 

Så lenge dette ikke skjer, kan retten for eksempel domfelle for en handling begått på formiddagen inne i en bolig, selv om det i tiltalebeslutningen er angitt at handlingen skjedde om ettermiddagen utenfor boligen. Den tiltalte kan videre dømmes for medvirkning (dersom dette er straffbart etter den aktuelle bestemmelse) selv om han i følge tiltalebeslutningen er ansett som hovedmann, og en drapstiltalt kan dømmes for å ha skutt fornærmede selv om det i tiltalebeslutningen står at vedkommende ble knivstukket. Domstolene kan også bygge på omstendigheter inntrådt etter at tiltalebeslutningen ble utferdiget, for eksempel at fornærmede i en sak om legemsbeskadigelse dør som følge av handlingen etter at tiltalebeslutningen ble utferdiget. Ved fortsatt straffbart forhold er det lagt til grunn at retten har anledning til å domfelle også for likeartede handlinger som i tid ligger etter det som er omtalt i tiltalebeslutningen, jf. blant annet Rt. 1952 side 1071, og før, jf. Rt. 1985 side 588. Retten kan også bygge på andre omstendigheter enn de som utrykkelig er fremhevet i tiltalen, for eksempel at det i en periode er gjennomført fem tyverier fra samme forretning i stedet for de tre som er angitt i tiltalebeslutningen.

Bare når retten finner særlig grunn for det, prøver den av eget tiltak om det foreligger omstendigheter som gir grunnlag for domfellelse etter en strengere straffebestemmelse enn den tiltalen gjelder. Dette er en moderering av prinsippet i straffeprosessloven § 294 om rettens ansvar for sakens fulle opplysning. 

V
Rettens adgang til å endre rettsanvendelsen

Retten har alltid, både i straffesaker og i sivile saker, et selvstendig ansvar for rettsanvendelsen. Påtalemyndigheten kan på ingen måte binde retten til hvilken bestemmelse den skal anvende, forutsatt at det dreier seg om samme straffbare forhold. Dersom det ikke foreligger prosessuelle hindringer (se nedenfor) plikter endog retten å anvende den straffebestemmelse som passer på det faktum retten legger til grunn, uavhengig av om denne er påberopt eller ikke og uavhengig av om dette innebærer anvendelse av et mildere eller strengere straffebud. Denne plikten gjelder imidlertid ikke der det er spørsmål om å anvende ytterligere straffebud i konkurrens med det påberopte. § 38 er heller ikke til hinder for at domstolen foretar justeringer både i faktumbeskrivelse og rettsanvendelse. Begrensningen som følger av § 38 ligger som nevnt i at domstolen ikke kan domfelle for en annen bestemmelse enn den som er angitt i tiltalebeslutningen dersom dette endrer forholdets identitet, uavhengig av om den fortsatt forholder seg til tiltalebeslutningens faktumbeskrivelse.

VI
Hva ligger i begrepet ”det forhold tiltalen gjelder”?

Dette er besvarelsens mest sentrale del og formentlig den drøftelsen som vil skille de beste fra de nest beste kandidatene. Retten kan altså ikke dømme for et forhold som rettslig sett har en annen karakter enn det tiltalen gjelder. Problemstillingen er aktuell både ved spørsmål om omsubsumering og konkurrens.   

Som utgangspunkt vil det være snakk om samme forhold dersom retten bygger på samme eller tilnærmet samme faktum som angitt i tiltalebeslutningen, selv om man benytter et annet straffebud. Dette vil være tilfelle blant annet der påtalemyndigheten har anvendt feil lovbestemmelse på det beskrevne faktum. Dersom dommen med hensyn til lovanvendelsen begrunnes i omstendigheter som har inntrådt på et annet tidspunkt for det straffbare forhold enn det tiltalen fokuserer på, kan det lett bli tale om et annet forhold. Eksempler på dette er tyveri/heleri og promillekjøring/etterfølgende alkoholnytelse. 

Interesseteorien har lenge vært en anerkjent metode for å avklare hvorvidt det er snakk om samme forhold eller ikke, jf. Rt. 1980 side 360. Denne innebærer at dersom to straffebud er satt til vern av ulike interesser er det ikke snakk om samme forhold, selv om faktumbeskrivelsen i tiltalen eller det faktum retten legger til grunn fullt ut rammes av begge bestemmelser. To av de mest klassiske eksemplene er forhold som både rammes av vegtrafikkloven § 3 og straffeloven § 239, og av løsgjengerloven § 17 og straffeloven § 228. De først nevnte bestemmelsene er satt til vern om offentlige interesser, nemlig hensynet til trafikksikkerheten og hensynet til den offentlige ro og orden, mens de sist nevnte verner private interesser. Det vil i disse tilfellene ikke være adgang til å domfelle for overtredelse av begge bestemmelsene dersom bare den ene er tatt med i tiltalebeslutningen, eller omsubsumerer fra den ene til den andre, jf. blant annet Rt. 1994 side 673. 

Selv om anvendelse av interesseteorien ofte fører til riktig løsning, er det ikke alltid denne leder til mål. I noen tilfeller kan det være nødvendig å foreta en mer omfattende helhetsvurdering, hvor interesseteorien utgjør ett element. Det finnes eksempler på straffebud som for så vidt er satt til vern om samme interesse men som likevel er så ulikartet at det er snakk om to ulike straffbare forhold, for eksempel straffeloven §§ 135a og 390, jf. Rt. 1989 side 1336, og vegtrafikkloven § 10 og straffeloven § 127, jf. Rt. 1994 side 1264.

VII
Rettens forhold til påtalemyndighetens påstand om straff og andre rettsfølger

Påtalemyndighetens straffepåstand, som fremkommer under hovedforhandlingen, er ikke bindende for retten. Dette gjelder både med hensyn til hvilken straffart som bør idømmes og straffens lengde, eventuelt botens størrelse. Rettsfølger som rettighetstap og inndragning kan idømmes selv om påtalemyndigheten ikke påstår dette. § 38 annet ledd 3. og 4. punktum angir noen unntak fra hovedregelen for så vidt gjelder mortifikasjon og saker som bare gjelder inndragning eller mortifikasjon.

En aktuell problemstilling er om retten ved straffutmålingen kan bygge på forhold utenfor tiltalen. Adgangen til dette er svært snever, men unntak finnes, for eksempel i Rt.1999 side 745, hvor Høyesterett tok i betraktning forhold som var foreldet. Som nevnt under punkt IV kan retten også bygge på et utvidet tidsrom ved fortsatt straffbare forhold. Hovedregelen må nok fortsatt være at forhold som ikke har vært gjenstand for full bevisførsel eller er erkjent, vanskelig kan tillegges vekt ved straffutmålingen.

VIII
Saksbehandlingsregler og prosessuelle hindringer for rettens kompetanse 

Regelen om uttalelsesrett i tredje ledd er et utslag av kontradiksjonsprinsippet, og gjelder i flere sammenhenger. Ikke bare når retten vil benytte et annet straffebud enn det påberopte, men også når man gjør betydelige endringer i faktumbeskrivelsen eller idømmer en reaksjon som ikke er påstått, gjelder uttalelsesretten. Dersom tiltalte ikke har fått tilstrekkelig varsel til å kunne forberede sitt forsvar, har han/hun krav på en passende utsettelse.


Det fremgår ikke direkte av § 38, men enkelte ganger kan det foreligger prosessuelle hindringer for rettens kompetanse. Dersom man for eksempel vurderer å nedsubsumere et forhold fra straffeloven § 229 til § 228, er det en forutsetning at det foreligger påtalebegjæring fra fornærmede eller at riktig påtalemyndighet anfører at det foreligger allmenne hensyn som tilsier påtale. Det kan også tenkes tilfeller der tiltalte ikke har forsvarer fordi saken er fremmet på bakgrunn av et ikke vedtatt forelegg. Dersom retten ønsker å omsubsumere til en strengere straffebestemmelse og dermed idømme ubetinget fengsel, kan det være en saksbehandlingsfeil å gjøre dette uten at hovedforhandlingen avbrytes og forsvarer oppnevnes. 

IX
Vurdering

Oppgaven er sentral, godt dekket i pensum og byr ikke på særlige utfordringer med hensyn til disposisjon eller avgrensning. Det må således forventes oversikt og grundighet i besvarelsene. For å bestå bør kandidatene etter min mening i alle fall ha funnet frem til § 38, og ha en noenlunde riktig tolkning av det sentrale innholdet. For å få B eller bedre bør kandidaten ha grundige drøftelser av de aktuelle problemstillinger, inkludert drøftelsen av hva som rettslig sett er samme straffbare forhold. Bruk av eksempler, både fra rettspraksis og konstruerte, gir også ved denne oppgaven god illustrasjon på hva kandidaten har tilegnet seg av stoffet, og vil formentlig skille klinten fra hveten. Når det gjelder karakterfastsettelsen for øvrig er det vanskelig å si noe generelt. Denne må fastsettes på bakgrunn av grundigheten i drøftelsene og kandidatens evne til å se sammenhengene i strafferettssystemet.

Sensorveiledningen er skrevet før jeg har lest noen besvarelser. 

Tromsø, 24. april 2005

Monica Hansen Nylund 

